Boksburg-tiener in plek van veiligheid ná weeklange soektogAnchené van den Berg. Foto: Verskaf Pieter, Anchené se pa, het Dinsdag aan Maroela Media gesê sy dogter word tydelik in ŉ plek van veiligheid gehou ter wille van haar eie veiligheid en om haar kans te gee om die trauma wat sy deurgemaak het te verwerk. “Ons weet waar sy is en ons sien haar elke dag. Sy bly tydelik daar ter wille van haar eie veiligheid omdat die man saam met wie sy was haar lewe bedreig het,” het hy gesê. Maroela Media het vroeër berig Anchené is Sondag in die vroeë oggendure in Durban opgespoor. Sy is die laaste keer gesien toe haar ouers haar verlede Maandagoggend by die skool afgelaai het om haar laaste eksamenvak vir die jaar te skryf. Toe hulle ŉ paar ure later weer opdaag om haar op te laai, was sy nêrens te vinde nie. Haar ouers het ŉ brief in haar sluitkassie by die skool gekry waarin sy sê dat sy op haar eie wil wees en “haar eie ding gaan doen”. Lt. Kwenzakwakhe Ngobese, woordvoerder van die polisie, het bevestig dat die 27-jarige man saam met wie Anchené was, in hegtenis geneem is op aanklag van bedrog. “Die aanklag het betrekking op ŉ onverwante geval. ŉ Saak van ontvoering word ook ondersoek, maar in dié stadium is die verdagte nie daarvoor aangekla nie,” het hy gesê. Volgens Pieter is Anchené onder valse voorwendsels na die man toe en het sy nie geweet wat daar vir haar sou wag nie. “Omdat die omstandighede deel vorm van ŉ polisieondersoek, kan ons nie veel besonderhede bekendmaak nie, maar Anchené het beslis nie die waarheid geweet nie. Ons prys net die Here dat sy veilig terug is by ons. Ons het gisteraand vir die eerste keer sedert hierdie nagmerrie begin het ŉ ordentlike nagrus gekry,” het hy gesê. Pieter het namens die gesin almal bedank wat met die soektog gehelp en Anchené se foto versprei het. “Ons is ongelooflik dankbaar vir almal se hulp en ondersteuning,” het hy gesê.